L'alcalde de Sagunt i el regidor d'Activitat Física, Salut i Esports visiten el Campus Delfín
16 de juliol 2024

![](/media/5xulnt1c/img_4209-c.jpg?width=850&height=566.6666666666666)

Els xiquets i les xiquetes que participen en la vint-i-dosena edició del Campus Delfín han rebut este matí en el Poliesportiu Municipal (internuclis) la visita de l'alcalde de Sagunt, Darío Moreno; i del regidor d'Activitat Física, Salut i Esports, Javier Timón. Este programa d'activitats esportives orientat a un públic infantil ha reunit un total de 840 participants, 422 en la primera etapa i 418 en la segona etapa.

L'Ajuntament de Sagunt organitza el Campus Delfín  a través de la regidoria d'Activitat Física, Salut i Esports. La primera etapa del programa va tindre lloc entre el 25 de juny i el 10 de juliol, mentre que la segona etapa s'està desenvolupant des del passat dia 11 i acabarà el 26 de juliol.

L'alcalde ha declarat que sempre parlen de transmissió de valors: "Campus Delfín no sols tracta de pràctica esportiva, sinó que també formem els nostres xiquets i xiquetes, amb eixa doble perspectiva d'incorporar la conciliació familiar. És imprescindible que les famílies tinguen estes opcions durant els mesos d'estiu en els quals els pares i les mares encara treballen". Darío Moreno ha acabat afirmant que l'Ajuntament de Sagunt facilita este Campus Delfín per a assegurar que existisca "l'opció de conciliar", així com per a generar un "impacte positiu" en els i les participants.

![](/media/1jue1i3r/img_4175-c.jpg?width=850&height=600.168918918919)

Per la seua banda, el regidor d'Activitat Física, Salut i Esports ha manifestat que, al marge de tot el que suposa per a la conciliació familiar i laboral, allò "fonamental" del Campus Delfín és tot el treball de desenvolupament integral que els xiquets i les xiquetes tenen l'oportunitat de practicar: "Cal tindre en compte que per a alguns d'ells és una primera presa de contacte amb l'esport i l'activitat física. El que aconseguim és que en el futur el nostre municipi continue sent una ciutat de l'esport". Javier Timón també ha afegit que és important fomentar l'esport base. "Perquè els nostres xiquets i xiquetes tinguen eixe contacte amb l'exercici, però també un desenvolupament emocional i social".

Els xiquets i xiquetes del Campus Delfín d'enguany s'han dividit en 24 grups diferenciats pels següents rangs d'edat: de 3 a 5 anys, de 6 a 8 anys i de 9 a 12 anys. El programa ha comptat amb el treball de 44 monitors i la terapeuta ocupacional del departament d'Activitat Física, Salut i Esports. Com és habitual, esta edició del Campus Delfín està disposant de servici de piscina, excursions, activitats de pàdel surf i molts altres esports i activitats.

![](/media/1ywb4wew/img_4190-c.jpg?width=850&height=566.6666666666666)

![](/media/eosbk2tq/img_4224-c.jpg?width=850&height=566.6666666666666)

![](/media/jfwnsyjc/img_4183-c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-i-el-regidor-d-activitat-fisica-salut-i-esports-visiten-el-campus-delfin/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-i-el-regidor-d-activitat-fisica-salut-i-esports-visiten-el-campus-delfin/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-i-el-regidor-d-activitat-fisica-salut-i-esports-visiten-el-campus-delfin/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-i-el-regidor-d-activitat-fisica-salut-i-esports-visiten-el-campus-delfin/)